**Athair agus páiste**

1. **Léigh an comhrá seo le do pháirtnéir. Léigí uair amháin é agus ansin malartaígí róil. Ar dtús, cuir Gaeilge ar an bhfoclóir seo a leanas:**
2. dinner
3. I’m hungry
4. cold
5. food
6. hands
7. fingers
8. dessert
9. fridge

**Tuismitheoir:** A Dhonncha, tar anseo.

**Páiste:** Cén fáth? (Cad chuige? / Cad ina thaobh?)

**Tuismitheoir:** Tar anseo, tá do dhinnéar réidh.

**Páiste:** Ach níl ocras orm.

**Tuismitheoir:** Tar isteach agus brostaigh ort, beidh do dhinnéar fuar.

**Páiste:** Níl mé ag iarraidh ithe. Níl an bia sin go deas.

**Tuismitheoir:** Ná bí dána. Sin bia maith folláin.

**Páiste:** (*Ag ligean anála frustrachais*).

**Tuismitheoir:** Nigh do lámha sula suífidh tú síos.

**Páiste:** Cén fáth?

**Tuismitheoir:** Tá siad salach, sin an fáth!

**Páiste:** Ceart go leor.

**Tuismitheoir**: Ná hith le do mhéara!

**Páiste:** Cén fáth?

**Tuismitheoir:** Ith suas go beo nó ní bheidh aon mhilseog agat.

**Páiste:** Níl sé sin féaráilte, ní maith liom thú!

**Tuismitheoir:** Ná bí ag caint nuair atá tú ag ithe. Dún do bhéal!

**Páiste:** Féach, tá mé críochnaithe!

**Tuismitheoir:** Maith an buachaill (an cailín)!

**Páiste:** Cá bhfuil an mhilseog?

**Tuismitheoir:** Faigh as an gcuisneoir é, maith thú!

**Páiste:** Mmm, císte seacláide. Tá sin go deas.

**Athair agus páiste**

**Páistí agus an Ghaeilge**

1. Tá go leor téarmaí grá sa Ghaeilge. Úsáidtear iad go minic nuair a bhíonn tuismitheoirí ag labhairt as Gaeilge le páistí. Léigh na téarmaí seo a leanas:

**A stóirín!** – Darling!

**A pheata!** – **Pet!**

**A mhuirnín!** – Sweetheart!

A thaisce! – My treasure!

Anois, léigh an comhrá arís agus cuir téarmaí grá isteach sa chomhrá in áiteanna oiriúnacha.

1. Tá taithí ag páistí in Éirinn ar orduithe agus treoracha a fháil as Gaeilge. Is í an Ghaeilge teanga neamhfhoirmiúil na scoile chomh maith. Tugann múinteoirí orduithe do pháistí i rith an lae trí Ghaeilge, fiú lasmuigh den cheacht Gaeilge. Mar shampla:

Osclaígí bhur leabhair.

Tógaigí amach bhur lóin.

Déanaigí líne.

Téigí amach.

Faighigí bhur gcótaí.

An féidir leat smaoineamh ar aon treoracha nó orduithe eile a chloisfeadh páiste ar scoil?

* Tá go leor Gaelscoileanna in Éirinn chomh maith. Is éard atá i scoil lán-Ghaeilge ná scoil a mhúineann na hábhair trí mheán na Gaeilge.
* Tá na scoileanna seo lasmuigh den Ghaeltacht.
* Tá tuairim is 40,000 dalta ag freastal ar scoileanna lán-Ghaeilge.
* Is í an Ghaeilge teanga teagaisc na scoileanna agus an teanga chumarsáide idir na múinteoirí, na daltaí, na tuismitheoirí agus na boird bhainistíochta.

An bhfuil scoileanna mar sin i do thír féin?

**Treoracha don mhúinteoir**

**Athair agus páiste Léitheoireacht**

**Le múineadh**

Orduithe a thabhairt do pháistí agus orduithe ginearálta a thabhairt.

**Moltaí**

1. Déan cóip den bhileog **Athair agus páiste** do gach duine sa rang.

* Sula léann na foghlaimeoirí an comhrá iarr orthu Gaeilge a chur ar an bhfoclóir Béarla. Abair leo é a dhéanamh ó bhéal. Ní gá dóibh é a scríobh síos.
* Ansin, léigh an t-agallamh réamhdhéanta leis an rang agus mínigh aon fhoclóir nua.
* Ansin roinn an rang i mbeirteanna, A agus B, agus tabhair ról an athar do Dhuine A agus ról an pháiste do Dhuine B. Ba cheart dóibh an t-agallamh a chleachtadh le chéile uair amháin. Ansin, ba cheart dóibh róil a mhalartú.
* Má tá tuilleadh cleachtaidh ag teastáil, bogfaidh gach Duine A deiseal chun cleachtadh leis an gcéad Duine B eile.
* Tabhair cóip den bhileog **Athair agus páiste - Páistí agus an Ghaeilge** do gach foghlaimeoir.
* Léigh ceist **1** leis na foghlaimeoirí. Léigh amach na téarmaí grá agus iarr ar na foghlaimeoirí iad a rá i do dhiaidh. Léifidh gach beirt an comhrá **Athair agus páiste** arís agus cuirfidh siad isteach na téarmaí grá sna háiteanna oiriúnacha.
* Nuair a bheidh sé déanta acu iarr ar ghrúpaí difriúla abairtí a léamh amach le téarmaí grá iontu.
* Cad iad na téarmaí grá a úsáidtear ina dteangacha féin? Cad is brí leo? Déan plé ar na ceisteanna sin ar feadh cúpla nóiméad.
* Léigh ceist **2** leis na foghlaimeoirí ansin. Mínigh dóibh faoi bhunscoileanna na hÉireann, muna bhfuil cur amach ag na foghlaimeoirí orthu. Tá ocht rang sa bhunscoil – na naíonáin shóisearacha, na naíonáin shinsearacha, Rang 1-6. Bíonn múinteoir amháin ag gach rang, de ghnáth, agus múineann an múinteoir gach ábhar.
* Léigh an t-eolas a thugtar i gceist **2**. Iarr ar na foghlaimeoirí smaoineamh ar orduithe eile a chloisfeadh páistí ar scoil.
* Ansin, mínigh do na foghlaimeoirí cad is Gaelscoil ann. Léigh an t-eolas ar Ghaelscoileanna agus déan plé air. Beidh ort cuid den eolas a aistriú go Béarla.
* Faigh amach an bhfuil a leithéid de scoileanna i dtíortha na bhfoghlaimeoirí, sin le rá scoileanna a fheidhmíonn trí mhionteanga. Déan plé ar an ábhar sin leis na foghlaimeoirí. Ní bheidh an teanga acu tabhairt faoin tasc seo as Gaeilge ach is tasc tábhachtach é. Is fiú iad a spreagadh chun cainte faoi.

Moltar na gníomhaíochtaí seo a nascadh leis an mbileog **An Fhoghraíocht – *i* agus *í* (Foghraíocht).**